Fl-2013, 31,250 ruħ li għandhom 12-il sena jew aktar involvew ruħhom fil-volontarjat fuq bażi regolari. Ċifri tal-Uffiċċju Nazzjonali tal-Istatistika (NSO) juru li l-maġġoranza ta’ dawn għamlu xogħol volontarju ma’ għaqdiet filwaqt li 6.5 fil-mija għamlu xogħol volontarju informali bħal għenu lill-ġirien. Il-maġġoranza tal-persuni li għamlu xogħol volontarju formali kellhom bejn 25 u 49 sena filwaqt li x-xogħol volontarju informali kien aktar popolari mal-persuni li għandhom bejn 50 u 64 sena. Dawk li għamlu xogħol volontarju ma’ għaqdiet ħadmu l-aktar f’istituzzjonijiet tal-kura filwaqt li l-akbar ammont ta’ voluntiera pparteċipaw f’attivitajiet tal-organizazzjoni. Kważi 41 fil-mija tal-voluntiera li ilhom jagħmlu xogħol volontarju għal aktar minn għaxar snin kienu rġiel u ftit aktar minn 35 fil-mija kienu nisa. Terz tal-voluntiera għamlu inqas minn għaxar sigħat fil-ġimgħa f’xogħol volontarju filwaqt li kwart tal-voluntiera ddedikaw 30 siegħa jew aktar għall-volontarjat. Bħala medja, l-irġiel jagħtu 11-il siegħa aktar fix-xahar ta’ xogħol volontarju minn nisa. Il-medja ta’ sigħat f’xogħol volontarju minn persuni ta’ bejn il-25 u d-49 sena żdied b’seba’ sigħat fuq l-ammont medju tas-sena ta’ qabel. Aktar minn nofs il-voluntiera qalu li kienu qed jagħmlu xogħol volontarju għax iħossu li huma fl-obbligu morali filwaqt li 16.5 fil-mija qalu li jagħmlu xogħol volontarju biex jiltaqgħu ma’ nies ġodda.